NextGenerationEU, inkluża l-Faċilità għall-Irkupru u r-Reżiljenza (RRF), u l-baġit tal-UE, jagħtu spinta tant meħtieġa għall-irkupru. L-iskjerament rapidu ta’ strumenti ġodda tal-UE, inkluż l-Istrument Ewropew għal Appoġġ temporanju biex jittaffew ir-Riskji ta’ Qgħad f’Emerġenza (SURE) u l-Inizjattiva ta' Investiment fir-Rispons għall-Coronavirus (CRII), taffa l-impatti tal-kriżi. L-RRF tikkontribwixxi għall-irkupru billi tappoġġa r-riformi u l-investimenti fl-Istati Membri permezz ta’ għotjiet u self. Filwaqt li l-RRF hija strument temporanju, bis-saħħa tal-enfasi tagħha fuq riformi u investimenti sostenibbli li jsaħħu t-tkabbir, l-impatt tagħha se jkun fit-tul. Se jkun meħtieġ li l-investimenti privati u pubbliċi, fil-livell nazzjonali u tal-UE, jiġu sostnuti maż-żmien. Peress li s-sehem ewlieni tal-investimenti biex tiġi ffinanzjata t-tranżizzjoni doppja u tissaħħaħ ir-reżiljenza se jiġi mis-settur privat, l-investimenti pubbliċi jenħtieġ li jkunu mmirati tajjeb u jattiraw investimenti privati. Hemm riflessjoni għaddejja dwar kif l-aħjar jinkisbu dawn l-objettivi filwaqt li jiġi żgurat tnaqqis fid-dejn pubbliku għoli li jiffavorixxi t-tkabbir.

L-investiment pubbliku jeħtieġ li jimxi id f’id mal-ħtieġa li tiġi salvagwardjata s-sostenibbiltà tal-finanzi pubbliċi. Dan huwa partikolarment rilevanti fid-dawl tal-ħtieġa li tiġi żgurata s-sostenibbiltà tad-dejn permezz ta’ aġġustament fiskali u tkabbir ekonomiku gradwali u ta’ kwalità għolja. Jenħtieġ li l-promozzjoni tal-investiment u r-riformi tkun parti integrali minn strateġija fiskali kredibbli fuq terminu medju li tiżgura s-sostenibbiltà fiskali. F’dan il-kuntest, se jkun importanti li titrawwem il-koerenza bejn il-politiki fiskali, ta’ investiment u ta’ riforma fl-Istati Membri u fil-livell tal-UE. Dawn il-kwistjonijiet huma diskussi bħala parti mir-rieżami tal-governanza ekonomika Ewropea li għaddej.

L-appoġġ għall-irkupru u t-trasformazzjoni ekonomika tal-ekonomija tal-UE f’konformità mat-tranżizzjoni doppja huwa wkoll objettiv ewlieni tal-politika kummerċjali tal-Unjoni. B’mod parallel mal-ftuħ tal-aċċess għas-swieq, il-politika kummerċjali trid tipproteġi lill-kumpaniji u liċ-ċittadini tal-UE minn prattiki kummerċjali inġusti, inkluż bl-għajnuna ta’ strumenti għad-difiża tal-kummerċ u strumenti innovattivi oħra bħall-istrument kontra l-koerċizzjoni.

L-investimenti tal-UE għandhom effett ta’ sinjalar importanti. Il-baġit tal-UE, flimkien mal-istrument temporanju għall-irkupru Next Generation EU, bl-RRF fil-qalba tiegħu, jammonta għal EUR 2,018 triljun, qawwa sostanzjali f’appoġġ għat-tkabbir fit-tul. Permezz tad-diskussjonijiet dwar il-Pjanijiet nazzjonali, il-Faċilità għall-Irkupru u r-Reżiljenza kienet strumentali biex tallinja l-prijoritajiet tal-UE u dawk nazzjonali għar-riformi u l-investiment madwar sett ta’ għanijiet komuni. Next Generation EU se jgħin biex itaffi l-impatti tal-pandemija filwaqt li jappoġġa t-trasformazzjoni tal-ekonomija u t-tranżizzjoni doppja. Fl-istess ħin, it-teħid ta’ self għal Next Generation EU jsaħħaħ ir-rwol internazzjonali tal-euro u jsaħħaħ is-swieq kapitali tal-UE.

L-RRF tipprovdi inċentivi għal riformi u appoġġ għall-finanzjament għall-oqsma ta’ prijorità ewlenin tat-tranżizzjonijiet ekoloġiċi u diġitali sal-2026. Ir-Regolament dwar l-RRF jirrikjedi li kull Stat Membru jiddedika mill-inqas 37 % tal-allokazzjoni totali tal-pjan għall-irkupru u r-reżiljenza tiegħu għall-objettivi klimatiċi u 20 % għall-objettivi tad-diġitalizzazzjoni. Minbarra l-investimenti ekoloġiċi u diġitali, l-RRF qed tipprovdi wkoll appoġġ kruċjali għall-politiki soċjali, biex tippromwovi tkabbir inklużiv, koeżjoni soċjali u territorjali, u tappoġġa s-saħħa kif ukoll il-politiki għall-ġenerazzjoni li jmiss. Il-grafika ta’ hawn taħt turi l-allokazzjoni għal kull wieħed mis-sitt pilastri tal-RRF. L-impenn tal-Istati Membri favur ir-riformi huwa uniku għat-tifsila tal-RRF u r-riformi jirrappreżentaw kważi terz tal-miżuri kollha inklużi fil-pjanijiet għall-irkupru u r-reżiljenza tal-Istati Membri. Dawn huma kruċjali biex jinħolqu l-kundizzjonijiet ta’ qafas tajbin biex ikunu jistgħu jsiru l-investimenti u biex jiġu ġġenerati impatti aktar rapidi u akbar, inklużi effetti ta’ tkabbir transfruntier. Bħalissa, fadal ammonti kbar ta’ self mill-RRF disponibbli, li joffru l-possibbiltà ta’ appoġġ ulterjuri lill-Istati Membri li jridu jagħmlu użu minnhom.





Graff 3: Is-sehem tal-fondi għall-Irkupru u r-Reżiljenza li jikkontribwixxu għal kull pilastru ta’ politika

Sors: Servizzi tal-Kummissjoni. L-ammonti jirreferu għat-22 Pjan għall-Irkupru u r-Reżiljenza adottati fl-2021.

Didaskalija: Il-partijiet ta’ kulur skur tal-kolonni jirrappreżentaw dawk il-miżuri li ġew ittikkettati u assenjati lill-pilastru bħala qasam ta’ politika primarju, filwaqt li l-partijiet eħfef jirrappreżentaw miżuri mmarkati bħala qasam ta’ politika sekondarju.

Il-baġit fit-tul tal-UE għall-2021–2027 u strumenti oħra jipprovdu appoġġ sostanzjali għat-tranżizzjoni. Kif indikat fil-Pjan ta’ Investiment għall-Patt Ekoloġiku Ewropew, l-Unjoni timmira li timmobilizza mill-inqas EUR 1 triljun fid-deċennju li ġej biex tappoġġa investimenti sostenibbli permezz tal-baġit tal-UE u strumenti assoċjati. Dan l-ammont jieħu inkonsiderazzjoni l-finanzjament pubbliku u privat miksub permezz tal-ingranaġġ tal-garanzija tal-baġit tal-UE taħt il-Programm InvestEU. 30 % tal-baġit 2021–2027 se jintefaq fuq it-tranżizzjoni ekoloġika, pereżempju permezz tal-Politika ta’ Koeżjoni u l-Politika Agrikola Komuni iżda wkoll permezz ta’ programmi speċifiċi bħall-programm LIFE, il-Mekkaniżmu għal Tranżizzjoni Ġusta, u l-fondi għall-innovazzjoni u l-modernizzazzjoni. Il-programm InvestEU jappoġġa investimenti f’infrastrutturi, teknoloġiji u ħiliet diġitali, b’mod partikolari permezz tat-tieqa tiegħu dwar ir-Riċerka, l-Innovazzjoni u d-Diġitalizzazzjoni. Barra minn hekk, it-tranżizzjoni diġitali se tkun appoġġata minn diversi fondi tal-UE, b’mod partikolari permezz tal-Politika ta’ Koeżjoni, Orizzont Ewropa, il-Programm Ewropa Diġitali u l-Faċilità Nikkollegaw l-Ewropa.

5.Konklużjonijiet

L-isfidi globali li l-Ewropa qed tħabbat wiċċhom magħha jipprovdulna opportunità biex inġeddu d-determinazzjoni u l-impenn tagħna favur it-trasformazzjoni ekonomika u nsaħħu l-kooperazzjoni mas-sħab internazzjonali tagħna. It-trasformazzjoni tal-ekonomija tal-UE qed isseħħ f’kuntest ta’ instabbiltà ġeopolitika u sfidi globali li qed jiżdiedu, bħall-pandemija tal-COVID-19, l-invażjoni tal-Ukrajna, il-kriżi klimatika, u ż-żieda qawwija fil-prezzijiet tal-enerġija. Dawk l-iżviluppi jenfasizzaw il-ħtieġa li nsaħħu l-impenn tagħna favur it-tranżizzjoni ekoloġika u diġitali b’mod inklużiv, kif ukoll li nżidu r-reżiljenza u t-tħejjija tagħna għall-kriżijiet. Is-Suq Uniku, bħala s-sors ewlieni ta’ reżiljenza tal-Unjoni, se jkun strumentali biex jintlaħqu dawk l-għanijiet u biex jiġu assorbiti x-xokkijiet possibbli.

Hemm kunsens qawwi dwar dak li rridu niksbu. Biex dan iseħħ se jkun hemm bżonn ta’ investiment u riformi fl-Istati Membri kollha. L-investiment, li jeħtieġ li jiżdied b’mod sostanzjali, jenħtieġ li jkun akkumpanjat minn riformi ambizzjużi biex jiġi ġġenerat ir-rendiment maħsub, kemm f’termini finanzjarji kif ukoll f’dak li jirrigwarda l-għanijiet usa’ tagħhom għas-soċjetà. Kemm l-investiment kif ukoll ir-riformi huma importanti ndaqs u jridu jkunu allinjati kompletament u kkoordinati bis-saħħa fil-livell tal-UE biex isaħħu lil xulxin b’mod reċiproku, jipprevjenu d-diverġenza bejn l-Istati Membri u jsaħħu s-Suq Uniku.

Jenħtieġ li l-awtoritajiet pubbliċi fil-livell reġjonali, nazzjonali u tal-UE jiffukaw fuq il-ħolqien ta’ ambjent tan-negozju li jiffavorixxi l-investiment, fuq it-tisħiħ tal-investiment privat b’appoġġ finanzjarju mmirat u fil-promozzjoni tal-investiment pubbliku, filwaqt li jippreservaw finanzi pubbliċi sodi. Minħabba li s-settur privat se jirrappreżenta s-sehem ewlieni tal-investiment, huwa importanti li jkun hemm kundizzjonijiet fis-seħħ biex il-finanzjament privat jiġi effettivament dirett lejn lejn attivitajiet ekonomiċi li jikkontribwixxu għad-dekarbonizzazzjoni, id-diġitalizzazzjoni u r-reżiljenza tal-ekonomiji tagħna. L-investiment pubbliku u r-riformi jikkontribwixxu b’mod pożittiv għas-sostenibbiltà tad-dejn sal-punt li jkunu ta’ kwalità għolja u jappoġġaw it-tkabbir. Jenħtieġ li l-istrateġiji għat-tnaqqis tad-dejn jiffukaw fuq il-konsolidazzjoni fiskali, il-kwalità u l-kompożizzjoni tal-finanzi pubbliċi u fuq il-promozzjoni tat-tkabbir. Ir-rieżami li għaddej tal-qafas ta’ governanza ekonomika Ewropea jipprovdi opportunità biex tittejjeb l-effettività tar-regoli fiskali tal-UE u biex jiġi żgurat li dawn ikollhom rwol xieraq fl-inċentivar tal-politiki ta’ investiment u ta’ riforma tal-Istati Membri, f’konformità mal-prijoritajiet komuni tagħna, filwaqt li jiġu ssalvagwardjati finanzi pubbliċi sodi. F’dan il-kuntest, se jkun importanti li tiġi żgurata l-koerenza bejn is-sorveljanza fiskali u l-koordinazzjoni tal-politika ekonomika u li jiġu allinjati l-politiki ta’ investiment u ta’ riforma fl-Istati Membri kif ukoll l-objettivi nazzjonali u tal-UE.

Biex tissalvagwardja l-prosperità u l-benesseri taċ-ċittadini tagħha, l-UE jeħtiġilha twettaq tranżizzjoni ġusta u inklużiva lejn futur aktar ekoloġiku u aktar diġitali filwaqt li ssaħħaħ ir-reżiljenza soċjoekonomika f’dinja instabbli. L-azzjoni kkoordinata u komplementari, inkluż bejn il-politiki fiskali nazzjonali u l-baġit tal-UE, se jkollha impatt akbar u trawwem investimenti f’oqsma ta’ importanza strateġika u b’komponent transfruntier qawwi biex twassal valur miżjud Ewropew. Il-miri ambizzjużi li stipulajna jistgħu jinkisbu biss permezz ta’ sforz sostnut li jinvolvi l-atturi kollha fil-livell Ewropew, nazzjonali u reġjonali. Biex nilħqu l-għanijiet komuni tagħna hemm bżonn viżjoni fit-tul u approċċ ikkoordinat u dan jitlob riflessjoni fil-fond biex jiġu identifikati prijoritajiet konkreti li huma komuni għall-UE u l-Istati Membri tagħha, u fil-livell globali. L-awtoritajiet pubbliċi fil-livell tal-UE u fl-Istati Membri jeħtieġ li jaħdmu flimkien b’mod konsistenti mal-atturi tal-industrija privata fis-setturi kollha biex isaħħu s-sostenibbiltà kompetittiva.